DEĊIŻJONI TAL-KUNSILL
tat-28 ta’ Mejju 2009
li tippubblika f'forma konsolidata t-test tal-Konvenzjoni Doganali dwar it-trasport internazzjonali ta' oġġetti ta' merkanzija li jaqgħu taħt il-carnets TIR (Konvenzjoni TIR) tal-14 ta’ Novembru 1975 f'Ġinevra kif emendata minn dik id-data 'l hawn
(2009/477/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 flimkien mal-ewwel sentenza tal-Artikolu 300(3) tiegħu,
Wara li kkunsidra l-proposta mill-Kummissjoni,
Billi:
(1)
Il-Konvenzjoni Doganali dwar it-trasport internazzjonali tal-oġġetti ta' merkanzija li jaqgħu taħt il-carnets TIR (il-Konvenzjoni TIR) tal-14 ta' Novembru 1975 (1) kienet approvata f'isem il-Komunità Ewropea mir-Regolament tal-Kunsill (KEE) Nru 2112/78 (2) u daħlet fis-seħħ fil-Komunità fl-20 ta’ Ġunju 1983 (3).
(2)
Is-sistema TIR tippermetti li l-oġġetti ta' merkanzija jkunu trasportati f'sistema ta' transitu internazzjonali b'interferenza minima minn amministrazzjonijiet doganali fit-triq u, permezz tal-katina ta' garanzija internazzjonali tagħha, tipprevedi aċċess relattivament sempliċi għall-garanziji rekwiżiti.
(3)
Diversi emendi tal-Konvenzjoni TIR ġew adottati f'fażijiet differenti mill-1975 f'konformità mal-proċedura mniżżla fl-Artikoli 59 u 60 ta' dik il-Konvenzjoni. L-għan ta' dawn l-emendi, li kienu saru fi stadji differenti, kien li jirrendu l-proċedura TIR aktar sikura u biex tiġi adatta għall-ambjent tat-trasport u tad-dwana li qed jinbidel.
(4)
L-emendi li saru fl-ewwel fażi daħlu fis-seħħ fi Frar 1999 u introduċew l-Anness 9 għall-Konvenzjoni. Dan l-Anness jistipula r-rekwiżiti minimi u l-kondizzjonijiet għall-aċċess għall-proċedura TIR. Dan jagħti aċċess lis-sistema TIR biss lill-operaturi tat-trasport awtorizzati u l-assoċjazzjonijiet nazzjonali approvati li jagħtu l-garanziji. Dan jipprovdi lill-amministrazzjonijiet nazzjonali b'għodda biex ikunu kkontrollati u monitorjati bis-sħiħ l-utenti prinċipali tas-sistema TIR.
(5)
Fl-istess ħin ġie stabbilit il-Bord Eżekuttiv TIR. Dan il-korp, li jinkludi esperti TIR, huwa inkarigat bil-kompitu li jissorvelja l-applikazzjoni tal-Konvenzjoni u, jekk meħtieġ, biex jiffaċilita r-riżoluzzjoni ta' disputi bejn il-Partijiet Kontraenti, l-assoċjazzjonijiet, il-kumpanniji tal-assigurazzjoni u l-organizzazzjonijiet internazzjonali involuti fis-sistema TIR.
(6)
L-emendi li saru fit-tieni fażi daħlu fis-seħħ f'Mejju 2002 u saħħew il-proċedura TIR billi ddefinixxew b'mod aktar ċar ir-rwoli u r-responsabbiltajiet tal-organizzazzjoni internazzjonali responsabbli għall-funzjonament u l-organizzazzjoni tas-sistema TIR. Ġiet definita r-relazzjoni bejn din l-organizzazzjoni, l-assoċjazzjonijiet membri tagħha u l-Kumitat Amministrattiv għall-Konvenzjoni TIR.
(7)
Barra minn dan, l-emendi li saru fit-tieni fażi introduċew ukoll dispożizzjonijiet ġodda dwar il-kostruzzjoni ta' ċerti tipi ta' vetturi tat-trip. Dawn l-emendi ntalbu mill-industrija tat-trasport u jagħtu l-possibbiltà tal-użu ta' vetturi jew kontejners mgħammra b'għatjiet li jiżżerżqu (sliding sheets) għat-trasport TIR.
(8)
Sabiex isir kontroll aktar effettiv tas-sistema TIR, kif ukoll biex ikun issalvagwardat il-funzjonament tas-sistema TIR, ġew introdotti dispożizzjonijiet dwar sistema elettronika (is-sistema Sigura TIR) li tinforma lill-organizzazzjoni internazzjonali responsabbli mill-organizzazzjoni u l-funzjonament tal-katina ta' garanziji dwar il-carnets TIR preżentati fl-uffiċċji doganali ta' destinazzjoni. Is-sistema Sigura TIR ġiet introdotta bħala Anness 10 għall-Konvenzjoni TIR u daħlet fis-seħħ f'Awwissu 2006.
(9)
Kull meta ġiet identifikata xi ħtieġa, ġew introdotti emendi oħrajn għall-Konvenzjoni TIR. Il-format tal-carnet tat-TIR ġie mqassam sabiex ikun issimplifikat l-użu tal-carnet TIR u biex tkun koperta b'mod sħiħ id-data kollha li hija rekwiżita għat-trasport TIR. Taħt ċerti kondizzjonijiet jistgħu jintużaw ukoll listi ta' tagħbija bħala annessi għall-carnet TIR anke fejn ikun hemm biżżejjed spazju fil-manifest biex tiddaħħal informazzjoni dwar il-merkanzija kollha li tkun qed tinġarr. Ġiet ukoll introdotta proċedura għall-każi fejn parti mit-trasport TIR ma jistax isir bit-triq jew fejn din il-parti mhijiex koperta mis-sistema TIR.
(10)
Għall-finijiet tat-trasparenza dawk l-emendi għall-Konvenzjoni, li huma vinkolanti fuq l-istituzzjonijiet tal-Komunità u fuq l-Istati Membri, għandhom jiġu ppubblikati fil-Ġurnal Uffiċjali għall-informazzjoni, u għandha ssir dispożizzjoni għall-pubblikazzjoni ta' emendi futuri.
(11)
Minħabba n-numru ta' tibdiliet li jridu jsiru, iċ-ċarezza teħtieġ li l-emendi kollha adottati konformement mal-proċeduri stabbiliti fl-Artikoli 59 u 60 tal-Konvenzjoni sal-aħħar tal-2008 jiġu ppubblikati f'forma kkonsolidata u inklużi f'Anness ma' din id-Deċiżjoni,
IDDEĊIEDA KIF GEJ:
Artikolu 1
It-test tal-Konvenzjoni Doganali dwar it-trasport internazzjonali tal-oġġetti ta' merkanzija li jaqgħu taħt il-carnets TIR (Konvenzjoni TIR) tal-14 ta' Novembru 1975 kif emendata minn dik id-data sal-aħħar tal-2008 hija b'dan pubblikata għall-informazzjoni f'forma konsolidata fl-Anness ma' din id-Deċiżjoni.
L-emendi futuri għall-Konvenzjoni għandhom jiġu ppubblikati mill-Kummissjoni fil-Ġurnal Uffiċjali tal-Unjoni Ewropea b'indikazzjoni tad-data tad-dħul fis-seħħ tagħhom.
Artikolu 2
Din id-Deċiżjoni għandha jkollha effett fil-jum tal-pubblikazzjoni tagħha fil-Ġurnal Uffiċjali tal-Unjoni Ewropea.
Magħmul fi Brussell, 28 ta’ Mejju 2009.